CIROGRAPHUM. Notum sit omnibus futuris et presentibus, quod ego Mastildis abbatissa Romaricensis, assensu et voluntate capituli nostri, dedimus et concessimus bono animo sancte Marie et monachis de Firmitate, anno dominicę Incarnationis M C LXXVIII, decimam omnium terrarum et vinearum quas in tota parrochia de Milice tunc temporis dono vel alia quacumque investitura domus Firmitatis possidebat, et terras ac vineas quas a nobis censuales tenebant. Concessimus eis pro XV solidis censualiter reddendis in festivitate sancti Martini, cum ministeriales nostri vel eorum nuntius eos exegerit, sine occasione. Sub hoc quoque censu concessimus eis ut LX operaturas vinearum vel terrarum cum potuerint ibi adquirant, et propter hoc monachi fecerunt nos participes esse specialium bonorum que fiunt in domo Firmitatis. Dictumque fuit ut cartę per cirographum scriberentur, et divise mutuo sigillis firmarentur, ut nos sigillum Firmitatis haberemus, et illi nostrum et conventus nostri quatinus hęc compositio in perpetuum firma perseveret. Testes : Hugo prior Firmitatis; Letaldus et Bernardus monachi, et Martinus Revinanz conversus Firmitatis; Aalis decana Romaricensis; Clementia sacrista; Clementia cameraria et Beatrix socia ejus; Galterius de Cerce archidiaconus Cabilonensis; Fromundus et Guillelmus prepositi de Milice; Gislebertus nepos Frumundi prepositi; Roclinus clericus de Gibriarco; Radulfus de […]; Hugo de Marne; Guillelmus canonicus Cabilonis.